АҞӘА, рашәара 4 - Sputnik. Аԥсны ашәахтә усбарҭақәа аԥыза-министр иҿаԥхьа аҳасабырба ҟарҵеит 2021 шықәсазтәи русуразы.
Аилацәажәара мҩаԥысит аԥыза-министр ихаҭыԥуаҩ, афинансқәа рминистр Владимир Делба далахәны.
Ашәахтәқәеи аизгақәеи рминистр Џьансыхә Нанба ишиҳәаз ала 2021 шықәса аԥхьатәи ахәымз рыла аплан 18,6% иацны инагӡоуп: иалагалоуп миллиардки 25,6 миллион мааҭ ашәахтә планла 865 миллион ахьарбаз. 2020 шықәса иаҿурԥшыр алагаларатә динамика иартәоит 120,7%.
Убри аан ареспублика зегьы аҿы аплан рбагақәа иарбаз ирхысзар, Очамчыра араион 30% рыла иадыз аплан азынамыгӡеит.
- Аҟәа – аплан 550,2 млн. м., иаланагалеит 592,4 млн. м.
- Гагра араион – аплан 113,7 млн. м., иаланагалеит 179,9 млн. м.
- Гәдоуҭа араион – аплан 47,1 млн. м., иаланагалеит 64,1 млн. м.
- Аҟәа араион – аплан 44 млн. м., иаланагалеит 86,3 млн. м.
- Гәылрыпшь араион –аплан 18,2 млн. м., иаланагалеит 30,4 млн. м.
- Очамчыра араион - аплан 69 млн. м., иаланагалеит 48 млн. м.
- Ткуарчал араион –аплан 7,7 млн. м., иаланагалеит 8,4 млн. м.
- Гал араион – аплан 14,9 млн. м., иаланагалеит 16,2 млн. м.
Александр Анқәаб иазымхоны иазиԥхьаӡеит аизгақәа, аиҳаракгьы Гагра араиони Аҟәа ақаалқьи рҿы.
Араионтә инспекциеи аминистрра аппарат хадеи ирыдиҵеит русура еиӷьыртәырц.
Аминистр Џьансыхә Нанба иазгәеиҭеит ашәахтә усбарҭақәа русура ишалагалатәу аусура еиӷьызтәуа аинформациатә технологиақәа.
Аԥыза-министр иҳәеит ари азҵаараҿы урыстәылатәи рпартниорцәеи дареи русеицура хра шаиуа, асистема ацифратә ҵакырахь аиагара ашәахтә усзуҩцәеи абизнес асубиектқәеи хаҭалатәи реинырра шеиҵанатәуа.